A BIZOTTSÁG 1305/2007/EK RENDELETE
(2007. november 7.)
az 1290/2005/EK tanácsi rendeletnek az EMGA és az EMVA keretében a kifizető ügynökségek számlavezetésére, a kiadásigazoló és a bevételi nyilatkozatokra, valamint a kiadások visszatérítési feltételeire vonatkozó részletes alkalmazási szabályairól szóló 883/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika finanszírozásáról szóló, 2005. június 21-i 1290/2005/EK tanácsi rendeletre (1) és különösen annak 42. cikke (7) bekezdésére,
mivel:
(1)
A 883/2006/EK bizottsági rendelet (2) 16. cikke (2) bekezdésének harmadik albekezdése előírja, hogy tagállamok által a 2007-2013-as időszak vidékfejlesztési programjainak jóváhagyása előtt saját felelősségükre megelőlegezett kifizetéseket az e programok elfogadása után tett első kiadásigazoló nyilatkozatban kell egyszerre bejelenteni. E szabály olyan programokra vonatkozott, amelyeket 2007. március 31. előtt nem hagytak jóvá.
(2)
A programok jelentős részének jóváhagyására azonban csak 2007. október 16. után kerülhet sor. Ennek alapján úgy tűnik, hogy a 2007-es évre a tagállamok által megelőlegezett kifizetések nagy részét nem lehetséges kiadásigazoló nyilatkozatban olyan határidővel bejelenteni, amely lehetővé tenné azok 2007-es évben való elszámolását.
(3)
A vidékfejlesztési programok pénzügyi igazgatásának megkönnyítése érdekében ezért célszerű olyan új határidőt megállapítani, amely a tagállamok számára lehetővé teszi, hogy a 883/2006/EK rendelet 16. cikke (2) bekezdésének első albekezdésétől eltérve külön kiegészítő kiadásigazoló nyilatkozatot tegyenek a Bizottság által 2007. október 15. és december 12. között jóváhagyott programok címén megelőlegezett kifizetésekről.
(4)
A 883/2006/EK rendeletet ezért ennek megfelelően módosítani kell.
(5)
Az e rendeletben előírt intézkedések összhangban vannak a mezőgazdasági alapokkal foglalkozó bizottság véleményével,
ELFOGADTA EZT A RENDELETET:
1. cikk
A 883/2006/EK rendelet 16. cikke (2) bekezdésének harmadik albekezdése a következő szöveggel egészül ki:
„E bekezdés első albekezdésétől eltérve legkésőbb 2007. december 12-ig külön kiadásigazoló nyilatkozatban kell bejelenteni az olyan megelőlegezett kiadásokat, amelyeket a kifizető ügynökségek 2007. október 15-ig bezárólag kifizettek a Bizottság által 2007. október 15. és december 12. között jóváhagyott vidékfejlesztési programok címén.”
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. november 7-én.